Sandra Borch

Sandra Konstance Nygård Borch (født 1988) er en norsk politiker (Sp). Hun var stortingsrepresentant for Troms 2017–2025.

Borch var landbruks- og matminister i Støre-regjeringen fra 2021 til 2023. Rammeøkningene i landbruksoppgjørene i 2022 og 2023 ble uvanlig store og skulle utligne inflasjon og tette inntektsgapet mellom bøndene og andre grupper.

I august 2023 ble hun forsknings- og høyere utdanningsminister. Hun gikk av som statsråd 23. januar 2024, etter at det ble avdekket plagiat i hennes ti år gamle masteroppgave i rettsvitenskap.

Liv og virke
Hun vokste opp på et sauebruk i Lavangen i Troms.

Borch er født med akondroplasi, en vanlig form for kortvoksthet. På grunn av dette har hun opplevd mye mobbing og motgang. Hun sier selv at hun har lært seg å leve med hetsen ved å overse det og konsentrere seg om livet og arbeidsoppgavene hun har.

Hun har dels samiske aner på begge sider av familien og har også kvenske aner. Hun har norsk som morsmål, men kan noe samisk. I 2013 meldte hun seg inn i Samemanntallet.

 Leder i Senterungdommen 
Hun  ble valgt inn i sentralstyret for Senterungdommen i 2009. Hun hadde også kommune- og fylkespolitiske verv. Fra 2011 til 2013 var hun leder i Senterungdommen.Sandra Nygård Borch er ny leder i Senterungdommen  Senterungdommen, hentet 11. november 2012

Hun holdt en skarp medieprofil og utfordret Senterpartiet i flere saker.

Forholdet mellom Borch og daværende partileder Liv Signe Navarsete var tidvis anspent, og Borch ble oppfattet å stå Ola Borten Moe nært.Navarsete skjelte ut ungdomsleder DN, 12. oktober 2012Halvor Hegtun: Denne artikkelen fikk Navarsete til å tenne Aftenposten, 12. oktober 2012

 Utdanning og plagiatsak 
Hun studerte ved profesjonsstudiet i rettsvitenskap ved Universitetet i Tromsø, der hun i 2014 leverte masteroppgaven Sikkerhetsregulering i norsk petroleumsrett: Ivaretakelse av HMS-forpliktelser i rettighetshavergruppen på norsk sokkel. Hun fikk karakteren D.

Som statsråd hadde Borch anket på vegne av Kunnskapsdepartementet en sak der en student ved Høgskolen i Innlandet vant frem mot staten, etter å ha blitt urettmessig utestengt fra studiet for gjenbruk av eget åndsverk («selvplagiat»).

Anken fikk BI-studenten Kristoffer Rytterager til å gjennomgå Borchs egen masteroppgave. Han fant plagiat fra tidligere publiserte masteroppgaver og la frem utdrag på Twitter 18. januar 2024. E24.no skrev om saken dagen etter. Senere fant Aftenposten også plagiat fra en ekspertrapport.

Borch erkjente plagiat og kunngjorde at hun ville gå av som statsråd. Hun fikk avskjed i statsråd 23. januar.

Den 14. mars 2024 meldte UiT at Borch ikke lenger hadde noen grad ved universitet, siden hennes masteroppgave var blitt underkjent på grunn av plagiering og manglende kildehenvisninger.

 Referanser 

 Eksterne lenker 





Kategori:Norske landbruksministre
Kategori:Sp-statsråder
Kategori:Statsråder i Regjeringen Støre
Kategori:Stortingsrepresentanter fra Sp
Kategori:Stortingsrepresentanter for Troms
Kategori:Stortingsrepresentanter 2017–2021
Kategori:Stortingsrepresentanter 2021–2025
Kategori:Senterungdommens ledelse
Kategori:Lokalpolitikere i Lavangen
Kategori:Lokalpolitikere i Tromsø
Kategori:Sp-politikere i Troms
Kategori:Skal vi danse-deltakere
Kategori:Personer fra Lavangen kommune